Document ID: 32013R0944

UREDBA KOMISIJE (EU) št. 944/2013
z dne 2. oktobra 2013
o spremembi Uredbe (ES) št. 1272/2008 Evropskega Parlamenta in Sveta o razvrščanju, označevanju in pakiranju snovi ter zmesi z namenom njene prilagoditve tehničnemu in znanstvenemu napredku
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 1272/2008 Evropskega parlamenta in Sveta z dne 16. decembra 2008 o razvrščanju, označevanju in pakiranju snovi ter zmesi, o spremembi in razveljavitvi direktiv 67/548/EGS in 1999/45/ES ter spremembi Uredbe (ES) št. 1907/2006 (1), in zlasti člena 37(5) in člena 53 Uredbe,
ob upoštevanju naslednjega:
(1)
Peta revizija globalno usklajenega sistema za razvrščanje in označevanje kemikalij (v nadaljnjem besedilu: GHS) Združenih narodov je za varnostno izjavo P210 iz tabele 6.2 dela 1 Priloge IV k Uredbi (ES) št. 1272/2008 uvedla spremembe, ki niso bile v celoti upoštevane v Uredbi Komisije (EU) št. 478/2013 (2). Zaradi doslednosti je treba zagotoviti popolno uskladitev med GHS in Uredbo (ES) št. 1272/2008.
(2)
Del 3 Priloge VI k Uredbi (ES) št. 1272/2008 vsebuje seznama usklajenih razvrstitev in označitev nevarnih snovi. V tabeli 3.1 so navedene usklajene razvrstitve in označitve nevarnih snovi na podlagi meril iz delov 2 do 5 Priloge I k Uredbi (ES) št. 1272/2008. V tabeli 3.2 so navedene usklajene razvrstitve in označitve nevarnih snovi na podlagi meril iz Priloge VI k Direktivi Sveta 67/548/EGS z dne 27. junija 1967 o približevanju zakonov in drugih predpisov v zvezi z razvrščanjem, pakiranjem in označevanjem nevarnih snovi (3). Ta dva seznama je treba spremeniti, da bosta vključevala posodobljene razvrstitve za snovi, za katere se že uporablja usklajeno razvrščanje, in nove usklajene razvrstitve.
(3)
Odbor za ocenjevanje tveganj (RAC) Evropske agencije za kemikalije (ECHA) je izdal mnenja o predlogih za usklajeno razvrščanje in označevanje snovi, ki so bili Agenciji predloženi v skladu s členom 37 Uredbe (ES) št. 1272/2008. Na podlagi teh mnenj in na podlagi pripomb zadevnih strank je primerno spremeniti Prilogo VI k Uredbi (ES) št. 1272/2008, da se uskladita razvrščanje in označevanje nekaterih snovi.
(4)
Usklajene razvrstitve iz dela 3 Priloge VI k Uredbi (ES) št. 1272/2008, kakor je spremenjena s to uredbo, se ne bi smele uporabljati takoj, ker bo potrebno določeno obdobje, da izvajalci prilagodijo označevanje ter pakiranje snovi in zmesi novim razvrstitvam ter prodajo obstoječe zaloge. Poleg tega bodo izvajalci potrebovali določeno obdobje, da bodo začeli izpolnjevati obveznosti registracije, ki izhajajo iz novih usklajenih razvrstitev za snovi, razvrščene kot rakotvorne, mutagene ali strupene za razmnoževanje, kategorij 1A in 1B (tabela 3.1) ter kategorij 1 in 2 (tabela 3.2), ali kot zelo strupene za vodne organizme, ki lahko dolgoročno vplivajo na vodno okolje, zlasti tiste, ki so navedene v členu 23 Uredbe (ES) št. 1907/2006 Evropskega Parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (4).
(5)
V zvezi s snovjo smola, premogov katran, visokotemperaturna (številka ES: 266-028-2) bi bilo izvajalcem treba omogočiti daljše časovno obdobje, da izpolnijo obveznosti, ki izhajajo iz nove usklajene razvrstitve za snovi, ki so razvrščene kot zelo strupene za vodne organizme, ki lahko dolgoročno vplivajo na vodno okolje, zlasti tiste, ki so navedene v členu 3 in Prilogi III k Direktivi 2008/68/ES Evropskega parlamenta in Sveta z dne 24. septembra 2008 o notranjem prevozu nevarnega blaga (5). Zato bi bilo treba predvideti daljše prehodno obdobje, preden se začne uporabljati usklajena razvrstitev.
(6)
V zvezi s snovjo galijev arzenid (številka ES: 215-114-8) je RAC v postopku sprejetja novega mnenja za razred nevarnosti „strupenost za razmnoževanje“. Zato ta razred nevarnosti ne bi smel biti vključen v Prilogo VI k Uredbi (ES) št. 1272/2008, dokler se to mnenje ne sprejme.
(7)
V zvezi s snovjo poliheksametilen bigvanid hidroklorid PHMB (številka CAS 27083-27-8 ali 32289-58-0) so na voljo novi znanstveni podatki za razred nevarnosti „akutna strupenost (pri vdihavanju)“, ki kažejo, da razvrstitev v ta razred nevarnosti, kot je priporočeno v mnenju RAC, ki temelji na starejših podatkih, morda ni primerna. Zato ta razred nevarnosti ne bi smel biti vključen v Prilogo VI k Uredbi (ES) št. 1272/2008, dokler RAC ne bo imel priložnosti, da poda mnenje o novih informacijah, vse druge razrede nevarnosti iz prejšnjega mnenja RAC pa je treba vključiti.
(8)
V skladu s prehodnimi določbami Uredbe (ES) št. 1272/2008, ki omogočajo zgodnejšo prostovoljno uporabo novih določb, bi morali imeti dobavitelji možnost, da uporabijo usklajene razvrstitve iz dela 3 Priloge VI k Uredbi (ES) št. 1272/2008, kakor je spremenjena s to uredbo, ter da ustrezno prostovoljno prilagodijo označevanje in pakiranje pred roki, ko bodo usklajene razvrstitve obvezne.
(9)
Ukrepi iz te uredbe so v skladu z mnenjem odbora, ustanovljenega v skladu s členom 133 Uredbe (ES) št. 1907/2006 -
SPREJELA NASLEDNJO UREDBO:
Člen 1
Uredba (ES) št. 1272/2008 se spremeni:
1.
Priloga IV se spremeni v skladu s Prilogo I k tej uredbi;
2.
del 3 Priloge VI se spremeni:
(a)
tabela 3.1 se spremeni:
(i)
vnosi iz Priloge VI k Uredbi (ES) št. 1272/2008, ki ustrezajo vnosom iz Priloge II k tej uredbi, se nadomestijo z vnosi iz Priloge II k tej uredbi;
(ii)
vnosi iz Priloge III k tej uredbi se vnesejo v skladu z zaporedjem vnosov iz tabele 3.1;
(b)
tabela 3.2 se spremeni:
(i)
vnosi iz Priloge VI k Uredbi (ES) št. 1272/2008, ki ustrezajo vnosom iz Priloge IV k tej uredbi, se nadomestijo z vnosi iz Priloge IV k tej uredbi;
(ii)
vnosi iz Priloge V k tej uredbi se vnesejo v skladu z zaporedjem vnosov iz tabele 3.2.
Člen 2
1. Z odstopanjem od člena 3(2) se lahko snovi in zmesi pred 1. decembrom 2014 oziroma 1. junijem 2015 razvrščajo, označujejo in pakirajo v skladu z Uredbo (ES) št. 1272/2008, kakor je bila spremenjena s to uredbo.
2. Z odstopanjem od člena 3(2) se za snovi, ki so bile razvrščene, označene in pakirane v skladu z Uredbo (ES) št. 1272/2008 ter dane v promet pred 1. decembrom 2014, ne sme zahtevati, da jih je treba do 1. decembra 2016 ponovno označiti in pakirati v skladu z Uredbo (ES) št. 1272/2008, kakor je bila spremenjena s to uredbo.
3. Z odstopanjem od člena 3(2) se za zmesi, ki so bile razvrščene, označene in pakirane v skladu z Direktivo 1999/45/ES Evropskega parlamenta in Sveta (6) ali Uredbo (ES) št. 1272/2008 ter dane v promet pred 1. junijem 2015, ne sme zahtevati, da jih je treba do 1. junija 2017 ponovno označiti in pakirati v skladu z Uredbo (ES) št. 1272/2008, kakor je bila spremenjena s to uredbo.
4. Z odstopanjem od člena 3(3) se lahko usklajene razvrstitve iz dela 3 Priloge VI k Uredbi (ES) št. 1272/2008, kakor je bila spremenjena s to uredbo, uporabljajo pred datumi iz člena 3(3).
Člen 3
1. Ta uredba začne veljati dvajseti dan po objavi v Uradnem listu Evropske unije.
2. Člen 1(1) se za snovi uporablja od 1. decembra 2014, za zmesi pa od 1. junija 2015.
3. Člen 1(2) se od 1. januarja 2015 uporablja za vse vnose, razen za vnos smola, premogov katran, visokotemperaturna (številka ES 266-028-2), za katerega se člen 1 uporablja od 1. aprila 2016.
Ta uredba je v celoti zavezujoča in se neposredno uporablja v vseh državah članicah.
V Bruslju, 2. oktobra 2013

Labels: 1
20
7
0
3
12